ટેલિવિઝન આવ્યું એ સમયે એ લકઝરી હતું. બધાને પોસાતું ન હતું. પૈસાવાળા જ ખરીદી શકતા. લોકો પોતાના આજુબાજુવાળાને ત્યાં ટીવી જોવા જતા. ધીમે ધીમે ટેલિવિઝન કોમન થઈ ગયાં. એક વખત એવો હતો જ્યારે લોકો ટેલિવિઝનના એવા બંધાણી થઈ ગયા હતા કે અમુક સમયે મહેમાન આવે એ પણ કોઈને ન ગમતું. ગેસ્ટને માઠું લાગતું કે, આ તો જો, અમે તેને મળવા આવ્યા છીએ અને એનું ધ્યાન તો ટીવીના પડદા પર જ છે. ઘરના સભ્યો વચ્ચે પોતાની ચેનલ જોવા માટે રિમોટની ખેંચાતાણી થતી. હવે ટીવી ખૂણામાં પડ્યું રહે છે અથવા તો દીવાલ પર ટીંગાયેલું રહે છે.